Orbán Viktor már döntött az újabb, demográfiáról szóló nemzeti konzultációban szereplő kérdésekről, amelyeket hamarosan nyilvánosságra is hoz a kabinet,írja a Magyar Idők, hozzátéve: várhatóan újabb jelentős családpolitikai intézkedéseket jelent be a kormány a közeljövőben. Az emberek véleményének összegzése után pedig újabb családpolitikai intézkedések várhatók, illetve bővülhetnek a már érvényben lévő támogatások, kedvezmények, sorolja a jó híreket a lap.

A cikk szerint a kabinet álláspontja az, hogy a gyermeket nevelő családokat kell támogatni, a népesedési gondokra nem a bevándorlás jelenti a megfelelő választ. Ahhoz, hogy növekedjen a gyermekvállalási kedv Magyarországon, a jelenleginél több családbarát munkahelyre, a ma még alig létező rugalmas foglalkoztatásra van szükség – ez is iránya lehet a nemzeti konzultáció kérdéseinek, írják.

Hogy csak a közvéleményt tesztelik, vagy komoly elhatározás-e, azt nem tudni, mindenesetre az írás úgy fogalmaz, hogy "kormányzati forrásból úgy tudják",

a gyermekvállalás ösztönzését célzó lépések között felvetődött, hogy a háromgyermekes nők életük végéig mentesek legyenek a személyijövedelemadó-fizetés alól.

A Magyar Idők információi szerint (= a kormány közlése szerint) a férfiak szerepét is vizsgálni fogják, "ugyanis nagy arányban az ő döntésük befolyásolja a családtervezést, a gyermekvállalást."

A cikk ez után felsorolja a kormány eddigi családügyi intézkedéseit, ha el akarja olvasni ezeket, és cikkünk elején nem kattintott a linkre, itt most újra megteheti.